ร่าง(ปรับวันที่ ๓มิ.ย.๕๖ ปรับจากผลสัมมนา ๒-๔ พ.ค.๕๖)

ระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติ

ว่าด้วยหลักเกณฑ์วิธีการและเงื่อนไขการยื่นคำขอมีบัตรประจำตัวคนพิการ การออกบัตรและการกำหนดเจ้าหน้าที่ผู้มีอำนาจออกบัตรประจำตัวคนพิการ การกำหนดสิทธิหรือการเปลี่ยนแปลงสิทธิ

และการขอสละสิทธิของคนพิการ และอายุบัตรประจำตัวคนพิการ

พ.ศ. …..

โดยที่พระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐ และที่แก้ไขเพิ่มเติมโดยพระราชบัญญัติส่งเสริมและพัฒนาคุณภาพชีวิตคนพิการ (ฉบับที่ ๒) พ.ศ.๒๕๕๖ กำหนดให้มีการออกบัตรประจำตัวคนพิการเป็นไปด้วยความรวดเร็ว ลดขั้นตอนการปฏิบัติ และมีประสิทธิภาพ

อาศัยอำนาจตามความในมาตรา๑๙ วรรคสามแห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐และที่แก้ไขเพิ่มเติมโดยพระราชบัญญัติส่งเสริมและพัฒนาคุณภาพชีวิตคนพิการ (ฉบับที่ ๒) พ.ศ. ๒๕๕๖ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ประกอบมาตรา๔๑และมาตรา๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการส่งเสริมและพัฒนาคุณภาพชีวิตคนพิการแห่งชาติจึงกำหนดระเบียบไว้ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติว่าด้วยหลักเกณฑ์วิธีการและเงื่อนไขการยื่นคำขอมีบัตรประจำตัวคนพิการ การออกบัตรและการกำหนดเจ้าหน้าที่ผู้มีอำนาจออกบัตรประจำตัวคนพิการ การกำหนดสิทธิหรือการเปลี่ยนแปลงสิทธิและการขอสละสิทธิของคนพิการ และอายุบัตรประจำตัวคนพิการ พ.ศ. …..

ข้อ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิก

(๑) ระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติว่าด้วยหลักเกณฑ์วิธีการและเงื่อนไขการยื่นคำขอมีบัตรประจำตัวคนพิการและการออกบัตร การกำหนดสิทธิหรือการเปลี่ยนแปลงสิทธิการขอสละสิทธิของคนพิการและอายุบัตรประจำตัวคนพิการพ.ศ. ๒๕๕๒

(๒) ระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติว่าด้วยหลักเกณฑ์วิธีการและเงื่อนไขการยื่นคำขอมีบัตรประจำตัวคนพิการและการออกบัตร การกำหนดสิทธิหรือการเปลี่ยนแปลงสิทธิการขอสละสิทธิของคนพิการและอายุบัตรประจำตัวคนพิการ (ฉบับที่ ๒)พ.ศ. ๒๕๕๔

(๓) ระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติว่าด้วยหลักเกณฑ์วิธีการและเงื่อนไขการยื่นคำขอมีบัตรประจำตัวคนพิการและการออกบัตร การกำหนดสิทธิหรือการเปลี่ยนแปลงสิทธิการขอสละสิทธิของคนพิการและอายุบัตรประจำตัวคนพิการ (ฉบับที่ ๓)พ.ศ. ๒๕๕๕

ข้อ ๔ ในระเบียบนี้

“นายทะเบียน” หมายความว่า นายทะเบียนกลางหรือนายทะเบียนจังหวัด

“สำนักงาน” หมายความว่า สำนักงานส่งเสริมและพัฒนาคุณภาพชีวิตคนพิการแห่งชาติ “ผู้อำนวยการ” หมายความว่า ผู้อำนวยการสำนักงานส่งเสริมและพัฒนาคุณภาพชีวิตคนพิการแห่งชาติ

ข้อ ๕ ให้ผู้อำนวยการรักษาการตามระเบียบนี้ และมีอำนาจกำหนดรูปแบบบัตรประจำตัวคนพิการตลอดจนแบบเอกสารต่างๆ เพื่อให้เป็นไปตามระเบียบนี้ รวมทั้งมีอำนาจกำหนดวิธีปฏิบัติอื่นใดเพื่อพัฒนารูปแบบและวิธีการออกบัตรประจำตัวคนพิการให้มีประสิทธิภาพยิ่งขึ้น

หมวด ๑

การยื่นคำขอมีบัตรประจำตัวคนพิการ

ข้อ ๕ คนพิการซึ่งมีสัญชาติไทยไม่ว่าจะอยู่ในกรุงเทพมหานครหรือจังหวัดอื่นอาจยื่นคำขอมีบัตรประจำตัวคนพิการต่อสำนักงานส่งเสริมและพัฒนาคุณภาพชีวิตคนพิการแห่งชาติ สำนักงานพัฒนาสังคมและความมั่นคงของมนุษย์จังหวัดหรือหน่วยงานของรัฐตามที่ผู้อำนวยการหรือผู้ว่าราชการจังหวัดประกาศกำหนดแล้วแต่กรณี

ข้อ ๖ ในกรณีที่คนพิการเป็นผู้เยาว์คนเสมือนไร้ความสามารถหรือคนไร้ความสามารถหรือในกรณีที่คนพิการมีสภาพความพิการถึงขั้นไม่สามารถไปยื่นคำขอด้วยตนเองได้ผู้ปกครอง ผู้พิทักษ์ ผู้อนุบาลหรือผู้ดูแลคนพิการแล้วแต่กรณียื่นคำขอแทนได้

ข้อ ๗ การยื่นคำขอมีบัตรประจำตัวคนพิการให้คนพิการหรือบุคคลตามข้อ ๖ ยื่นคำขอตามแบบที่ผู้อำนวยการกำหนดพร้อมด้วยเอกสารหลักฐานดังต่อไปนี้

(๑) สำเนาบัตรประจำตัวประชาชน สำเนาบัตรประจำตัวข้าราชการ สำเนาสูติบัตรสำหรับบุคคลอายุต่ำกว่าสิบห้าปีหรือหนังสือรับรองการเกิดตามแบบที่กรมการปกครองกำหนด

(๒) สำเนาทะเบียนบ้านของคนพิการ

(๓) รูปถ่ายขนาด ๑ นิ้วถ่ายมาแล้วไม่เกิน ๖เดือนจำนวน ๒รูป ในกรณีที่คนพิการไม่ได้มายื่นคำขอด้วยตนเอง

(๔) เอกสารรับรองความพิการซึ่งรับรองโดยผู้ประกอบวิชาชีพเวชกรรมของสถานพยาบาลของรัฐหรือสถานพยาบาลเอกชนที่ผู้อำนวยการประกาศกำหนด เว้นแต่กรณีสภาพความพิการเป็นที่เห็นได้โดยประจักษ์ตามประกาศสำนักงานเรื่อง แบบและรายละเอียดของสภาพความพิการที่สามารถเห็นได้โดยประจักษ์ไม่ต้องมีเอกสารรับรองความพิการ ทั้งนี้ ให้เจ้าหน้าที่ผู้รับคำขอถ่ายภาพสภาพความพิการไว้เป็นหลักฐาน

ในกรณีคนพิการมีหลักฐานตามทะเบียนบ้านว่ามีสัญชาติไทยและมีเลขประจำตัวประชาชนแต่ไม่มีเอกสารตาม (๑) ให้เจ้าหน้าที่ผู้รับคำขอออกบัตรประจำตัวคนพิการบันทึกปากคำเจ้าบ้าน หรือพยานบุคคลซึ่งเป็นบุคคลข้าราชการระดับปฏิบัติการหรือเทียบเท่าชั้นสัญญาบัตรขึ้นไป กำนันหรือผู้ใหญ่บ้าน หรือประธานชุมชนว่าเป็นบุคคลเดียวกันกับบุคคลที่มีชื่อตามทะเบียนบ้าน

ในกรณีบุคคลตามข้อ ๖ ยื่นคำขอแทนคนพิการให้นำสำเนาบัตรประจำตัวประชาชนหรือสำเนาทะเบียนบ้านของบุคคลนั้นและหลักฐานอื่นที่แสดงให้เห็นว่าได้รับมอบอำนาจจากคนพิการหรือมีส่วนเกี่ยวข้องกับคนพิการเนื่องจากเป็นผู้ปกครองผู้พิทักษ์ผู้อนุบาลหรือผู้ดูแลคนพิการแล้วแต่กรณี

ในกรณีเอกสารหลักฐานไม่ถูกต้องครบถ้วนให้เจ้าหน้าที่แจ้งผู้ยื่นคำขอดำเนินการแก้ไขให้ถูกต้องครบถ้วนภายในระยะเวลาที่กำหนดหากผู้ยื่นคำขอไม่ดำเนินการแก้ไขให้ถูกต้องครบถ้วนภายในระยะเวลาที่กำหนดให้ถือว่าไม่ประสงค์จะมีบัตรประจำตัวคนพิการตามคำขอ

เจ้าหน้าที่ผู้รับคำขอตามวรรคสองหมายความว่าข้าราชการหรือเจ้าหน้าที่ในสังกัดสำนักงาน สำนักงานพัฒนาสังคมและความมั่นคงของมนุษย์จังหวัด หรือเจ้าหน้าที่ของหน่วยงานของรัฐซึ่งได้รับแต่งตั้งจากนายทะเบียนให้มีหน้าที่ดำเนินการตามขั้นตอนต่างๆในการออกบัตรประจำตัวคนพิการตามระเบียบนี้

ข้อ ๘ ในกรณีการออกบัตรประจำตัวคนพิการมีการเชื่อมโยงฐานข้อมูลกับสำนักบริหารการทะเบียนกรมการปกครองกระทรวงมหาดไทย หรือหน่วยงานของรัฐอื่นแล้วให้ผู้อำนวยการประกาศยกเลิกโดยไม่ต้องมีเอกสารตามข้อ ๗ (๑) (๒) (๓) หรือ(๔) ก็ได้

หมวด ๒

การออกบัตรและการกำหนดเจ้าหน้าที่ผู้มีอำนาจออกประจำตัวคนพิการ

ข้อ ๙ บัตรประจำตัวคนพิการมีสองประเภทดังต่อไปนี้

(๑) บัตรที่ออกด้วยระบบคอมพิวเตอร์

(๒) บัตรที่ไม่ได้ออกด้วยระบบคอมพิวเตอร์

ข้อ ๑๐ บัตรประจำตัวคนพิการต้องมีรายการดังต่อไปนี้

(๑) ชื่อตัว ชื่อสกุล วันเดือนปีเกิด รูปถ่าย ที่อยู่ตามทะเบียนบ้านในขณะยื่นคำขอ เลขประจำตัวประชาชน และประเภทความพิการของผู้ถือบัตร

(๒) ชื่อตัว ชื่อสกุลและเลขบัตรประจำตัวประชาชนของผู้ดูแลคนพิการเว้นแต่ผู้ถือบัตรไม่มีผู้ดูแลคนพิการ ทั้งนี้ กรณีผู้ดูแลคนพิการมิได้มีสัญชาติไทยให้วงเล็บสัญชาติไว้ด้วย

(๓) ลายมือชื่อหรือตราลายมือชื่อของผู้อำนวยการ และตราประจำกระทรวงการพัฒนาสังคมและความมั่นคงของมนุษย์ วันออกบัตรและวันบัตรหมดอายุ เว้นแต่เป็นกรณีบัตรตามข้อ ๙ (๒) ให้เป็นลายมือชื่อของเจ้าหน้าที่ผู้มีอำนาจออกบัตร

กรณีรายการตาม (๒) ผู้ดูแลคนพิการต้องเป็นผู้ซึ่งมีชื่ออยู่ในทะเบียนบ้านเดียวกันกับคนพิการหรือเป็นผู้ดูแลคนพิการซึ่งคนพิการอาศัยอยู่ด้วยตามความเป็นจริงในกรณีที่มีผู้ดูแลคนพิการทั้งสองประเภทดังกล่าวให้ระบุรายการของผู้ดูแลคนพิการซึ่งคนพิการแจ้งว่าได้อุปการะหรืออาศัยอยู่ด้วยตามความเป็นจริงเป็นสำคัญทั้งนี้ กรณีคนพิการมิได้มาแจ้งหรือไม่สามารถแจ้งได้ให้มีหนังสือจากข้าราชการ ลูกจ้างประจำ พนักงานราชการ พนักงานรัฐวิสาหกิจ สมาชิกสภาของท้องถิ่น กำนัน ผู้ใหญ่บ้าน หรือประธานชุมชนแห่งนั้นรับรองว่าบุคคลนั้นเป็นผู้ดูแลคนพิการจริง

ข้อ ๑๑ เจ้าหน้าที่ผู้มีอำนาจออกบัตรประจำตัวคนพิการตามระเบียบนี้ ได้แก่ นายทะเบียน หรือข้าราชการผู้ซึ่งได้รับการแต่งตั้งจากนายทะเบียนให้มีอำนาจอนุมัติออกบัตรประจำตัวคนพิการให้แก่ผู้ยื่นคำขอ

ข้อ ๑๒ เมื่อเจ้าหน้าที่ผู้มีอำนาจออกบัตรหรือผู้ซึ่งได้รับมอบหมายเห็นว่าผู้ยื่นคำขอได้ดำเนินการถูกต้องและครบถ้วนแล้วให้จัดเก็บข้อมูลของคนพิการไว้ในระบบคอมพิวเตอร์เพื่อทำบัตรเว้นแต่กรณีการออกบัตรที่ไม่ได้ออกด้วยระบบคอมพิวเตอร์ให้เจ้าหน้าที่ออกบัตรเขียนบันทึกรายการดังกล่าวแทน

ข้อ ๑๓ ในกรณีเจ้าหน้าที่ผู้มีอำนาจออกบัตรมีคำสั่งเป็นหนังสือไม่ออกบัตรประจำตัวคนพิการให้แก่ผู้ยื่นคำขอ ให้ผู้นั้นมีสิทธิยื่นอุทธรณ์เป็นหนังสือต่อผู้ออกคำสั่งตามที่ได้รับคำขอนั้นภายในสิบห้าวันนับแต่วันที่ได้รับทราบคำสั่งดังกล่าว

ให้ผู้ออกคำสั่งพิจารณาคำอุทธรณ์ให้แล้วเสร็จภายในหกสิบวันนับแต่วันที่ได้รับคำอุทธรณ์ดังกล่าวแล้วให้แจ้งผลการพิจารณาอุทธรณ์พร้อมเหตุผลเป็นหนังสือต่อผู้อุทธรณ์ทราบภายในสิบห้าวันนับแต่วันที่พิจารณาอุทธรณ์เสร็จ

หมวด ๓

การกำหนดสิทธิหรือการเปลี่ยนแปลงสิทธิและการขอสละสิทธิของคนพิการ

ข้อ ๑๔ คนพิการซึ่งมีบัตรประจำตัวคนพิการตามระเบียบนี้มีสิทธิเข้าถึงและใช้ประโยชน์จากสิ่งอำนวยความสะดวกอันเป็นสาธารณะตลอดจนสวัสดิการและความช่วยเหลืออื่นจากรัฐตามมาตรา๒๐ และมีสิทธิดำเนินการตามมาตรา ๒๐/๑ และมีสิทธิได้รับบริการตามมาตรา ๒๐/๒ และมาตรา ๒๐/๓ หรือตามที่กฎหมายกำหนด

ข้อ๑๕ เพื่อประโยชน์ในการเข้าถึงและใช้ประโยชน์จากสิทธิตามข้อ๑๔ ให้สำนักงานและหน่วยงานของรัฐจัดทำคู่มือการเข้าถึงและใช้ประโยชน์จากสิทธิดังกล่าวทั้งนี้คนพิการหรือผู้ดูแลคนพิการ อาจยื่นคำขอให้มีการกำหนดสิทธิหรือเปลี่ยนแปลงสิทธิต่อหน่วยงานของรัฐซึ่งมีอำนาจหน้าที่ตามมาตรา๒๐ มาตรา ๒๐/๑ มาตรา ๒๐/๒ มาตรา ๒๐/๓ มาตรา ๒๑ มาตรา ๒๒ หรือตามที่กฎหมายกำหนดหรือตามที่คณะกรรมการส่งเสริมและพัฒนาคุณภาพชีวิตคนพิการแห่งชาติ หรือหน่วยงานของรัฐกำหนดก็ได้

ข้อ ๑๖ ในกรณีที่มีการกำหนดสิทธิหรือเปลี่ยนแปลงสิทธิตามคำขอตามข้อ๑๕ แล้วถ้าประสงค์จะขอสละสิทธินั้นให้คนพิการหรือผู้ดูแลคนพิการ แล้วแต่กรณีแจ้งความประสงค์สละสิทธินั้นเป็นหนังสือต่อหน่วยงานของรัฐซึ่งกำหนดสิทธิหรือเปลี่ยนแปลงสิทธินั้น

หมวด ๔

อายุบัตรประจำตัวคนพิการ

ข้อ ๑๗ ให้บัตรประจำตัวคนพิการมีอายุแปดปีนับแต่วันที่ออกบัตรประจำตัวคนพิการ

ข้อ ๑๘เมื่อบัตรประจำตัวคนพิการหมดอายุให้คนพิการหรือบุคคลตามข้อ ๖ ยื่นคำขอต่อเจ้าหน้าที่เพื่อขอให้ผู้มีอำนาจออกบัตรประจำตัวคนพิการใหม่

การยื่นคำขอตามวรรคหนึ่ง ให้นำเอกสารหลักฐานตามข้อ ๗(๑)(๒) หรือ(๓) และบัตรประจำตัวคนพิการที่หมดอายุไปประกอบการพิจารณาด้วย

กรณีบัตรประจำตัวจะหมดอายุให้คนพิการหรือบุคคลตามข้อ ๖ ยื่นคำขอก่อนบัตรหมดอายุให้ยื่นภายใน ๓๐ วัน

ข้อ ๑๙ เมื่อเจ้าหน้าที่ผู้รับคำขอได้รับคำขอตามข้อ ๑๘ แล้ว ให้ดำเนินการ ดังต่อไปนี้

(๑) ตรวจสอบฐานข้อมูลหากพบว่าเป็นคนพิการที่มีสภาพความพิการเป็นที่เห็นได้โดยประจักษ์ตามประกาศสำนักงาน เรื่อง แบบและรายละเอียดของสภาพความพิการที่สามารถเห็นได้โดยประจักษ์ก็ให้ออกบัตรให้แก่ผู้ยื่นคำขอ

(๒) กรณีมิใช่เป็นบุคคลตาม (๑) ให้เจ้าหน้าที่ผู้รับคำขอดำเนินการคัดกรองตามแบบที่ผู้อำนวยการกำหนด เมื่อพบว่าผู้ยื่นคำขอเป็นผู้ซึ่งมีความพิการตามประเภทและหลักเกณฑ์ความพิการที่กำหนดตามมาตรา ๔ ก็ให้ออกบัตรให้แก่ผู้ยื่นคำขอและกรณีไม่สามารถคัดกรองได้ก็ให้ส่งต่อผู้ประกอบวิชาชีพเวชกรรมตรวจวินิจฉัยออกใบรับรองความพิการ ทั้งนี้ เจ้าหน้าที่ผู้ซึ่งที่ทำการคัดกรองต้องได้รับการอบรมวิธีการใช้แบบคัดกรองจากสำนักงานหรือหน่วยงานอื่นตามที่สำนักงานเห็นชอบก่อนปฏิบัติหน้าที่ด้วย

กรณีผู้ยื่นคำขอมีใบรับรองความพิการจากผู้ประกอบวิชาชีพเวชกรรมตามข้อ ๗(๔) หรือมีหนังสือรับรองจากเจ้าหน้าที่ของหน่วยงานของรัฐหรือองค์กรเอกชนอื่นที่มีคุณสมบัติตามที่ผู้อำนวยการประกาศกำหนดมาประกอบการพิจารณาของเจ้าหน้าที่ผู้รับคำขอแล้วไม่ต้องดำเนินการตาม (๒)

ข้อ ๒๐ เมื่อบัตรประจำตัวคนพิการชำรุดสูญหาย หรือมีการเปลี่ยนแปลงในสาระสำคัญเกี่ยวกับคนพิการซึ่งบุคคลดังกล่าวมีข้อมูลครบถ้วนในฐานข้อมูลทะเบียนคนพิการแล้ว ให้ยื่นคำขอมีบัตรใหม่ได้โดยนำเอกสารตามข้อ ๗(๑) (๒) หรือ (๓)ประกอบการพิจารณาด้วย

ข้อ ๒๑กรณีเจ้าหน้าที่ผู้รับคำขอตรวจสอบข้อมูลในฐานข้อมูลทะเบียนกลางคนพิการแล้ว พบว่าข้อมูลของผู้ยื่นคำขอยังไม่ถูกต้องครบถ้วนก็ให้สอบถามหรือขอเอกสารหลักฐานเพิ่มเติมตามความจำเป็นรายกรณี

ข้อ ๒๒ ในกรณีคนพิการซึ่งมีบัตรประจำตัวคนพิการถึงแก่ความตายหรือได้รับการฟื้นฟูจนไม่มีสภาพความพิการหรือมีความประสงค์จะยกเลิกการมีบัตรประจำตัวคนพิการให้ผู้มีบัตรประจำตัวคนพิการหรือบุคคลตามข้อ ๖ แจ้งต่อเจ้าหน้าที่ผู้มีอำนาจออกบัตรเพื่อจำหน่ายชื่อออกจากฐานข้อมูลทะเบียนบัตรประจำตัวคนพิการต่อไป

กรณีผู้มีบัตรประจำตัวคนพิการหรือบุคคลตามข้อ ๖ มิได้ดำเนินการตามวรรคหนึ่งให้เจ้าหน้าที่ผู้มีอำนาจออกบัตรแต่งตั้งคณะทำงานตรวจสอบข้อเท็จจริงแล้วเสนอความเห็นต่อเจ้าหน้าที่ผู้มีอำนาจออกบัตรพิจารณาจำหน่ายชื่อออกจากฐานข้อมูลทะเบียนบัตรประจำตัวคนพิการต่อไป

การดำเนินการตามวรรคสอง ให้เจ้าหน้าที่ผู้มีอำนาจออกบัตรมีหนังสือแจ้งให้ผู้มีบัตรประจำตัวคนพิการหรือบุคคลตามข้อ ๖ ทราบภายในสามสิบวันนับแต่วันที่ได้จำหน่ายชื่อออกจากฐานข้อมูลทะเบียนบัตรประจำตัวคนพิการและแจ้งสิทธิอุทธรณ์ภายในสามสิบวันนับตั้งแต่วันที่ได้รับหนังสือรวมทั้งมีหนังสือแจ้งองค์กรปกครองส่วนท้องถิ่นซึ่งเป็นภูมิลำเนาของบุคคลนั้นด้วย

ข้อ ๒๓ ในกรณีที่มีการเชื่อมต่อข้อมูลคนพิการกับบัตรประจำตัวประชาชนครบถ้วนแล้ว ให้ผู้อำนวยการประกาศให้ใช้บัตรประจำตัวประชาชนแทนบัตรประจำตัวคนพิการได้

ประกาศ ณ วันที่พ.ศ. ....

(นางสาวยิ่งลักษณ์ ชินวัตร)

นายกรัฐมนตรี

ประธานกรรมการส่งเสริมและพัฒนาคุณภาพชีวิตคนพิการแห่งชาติ